钦定古今图书集成/明伦汇编/宫闱典/第035卷 > 孝文帝冯废后
## 钦定古今图书集成/明伦汇编/宫闱典/第035卷 > 孝文帝冯废后

按《魏书后妃传》，“孝文废皇后冯氏，太师熙之女也。太
和十七年，高祖既终丧，太尉元丕等表以长秋未建，
六宫无主，请正内位。高祖从之，立后为皇后。高祖每
遵典礼，后及夫嫔以下妾御，皆以次进。车驾南伐，后
留京师，高祖又南征，后率六宫迁洛阳。及后父熙兄
诞薨，高祖为书慰，以叙哀情。及车驾还洛，恩遇甚厚。”
高祖后重引后姊昭仪至洛，稍有宠，后礼爱渐衰。昭
仪自以年长，且前入宫掖，素见待念，轻后而不率妾
礼。后虽性不妒忌，时有愧恨之色。昭仪规为内主，谮
构百端，寻废后为庶人。后贞谨有德操，遂为练行尼，
后终于瑶光佛寺。